KYK: Coco klop wéér vir held Venus | Netwerk24
KYK: Coco klop wéér vir held Venus
20 Januarie 2020 14:00
Die jong Coco Gauff vier haar oorwinning oor Venus Williams in die eerste ronde van die Australiese Ope in Melbourne. Foto: AP
Die 15-jarige Amerikaner Coco Gauff het Maandag in Melbourne wéér haar veelgeroemde landgenoot in die eerste ronde van 'n Grand Slam-toernooi uitgeskakel.
Nadat sy dié prestasie verlede jaar as 14-jarige by Wimbledon behaal het, het sy Maandag by die Australiese Ope haar 39-jarige heldin nogmaals in skoon stelle (7-6, 6-3) getroef.
"Dit was rêrig moeilik. Sy het goed gespeel en ek was op my senuwees voor vandag se wedstryd – ek was 'n bietjie geskok toe ek die loting gesien het. Maar ek's bly dat ek tot die volgende ronde kon deurdring," het Gauff luidens 'n berig op bbc.co.uk gesê.
Gauff se volgende wedstryd is teen Sorana Cirstea van Roemenië.
Vir die Australiese tuisskare was daar Maandag 'n paar benoude oomblikke toe hul groot hoop in die vroue-afdeling en topgekeurde, Ashleigh Barty, die eerste stel van haar eersteronde-wedstryd teen Lesia Tsurenko, 'n speler van die Oekraïne wat maar 120ste op die wêreldranglys is, met 5-7 verloor het.
Sy het daarna egter haar voete gevind en die volgende twee stelle met 6-1, 6-1 gewen om die oorwinning te beklink. – Sportredaksie